會仙歌
作者：鮑溶
朝代：唐

paragraphs: 輕輕濛濛，龍言鳳語何從容。
耳有響兮目無踪，杳杳默默。
花張錦織，王[母]初自崑崙來。
茅盈王方平在側，青毛仙鳥銜錦符。
謹上阿環起居王母書，始知僊事亦多故。
一隔絳河千歲餘，詳玉字。
多喜氣，瑤臺明月來墮地。
冠劒低昂蹈舞頻，禮容盡若君臣事。
願言小仙藝，姓名許飛瓊。
洞陰玉磬敲天聲，樂王[母]，一送玉杯長命酒。
碧花醉，靈揚揚，笑賜二子長生方。
二子未及伸拜謝，蒼蒼上兮皇皇下。